  Анжелика Тихонова корреспондент Удмуртиын «Кышкыттэм ӟечлыко сюресъёс» йӧскалык ӵектосъя 2021-тӥ арлы чаклам ужъёсты йылпумъязы. Со сярысь элькун тӧролэн но кивалтэтлэн пресс-службазы ивортӥз. 2021-тӥ арын йӧскалык ӵектосъя ужъёсты быдэстон понна 2,2 миллион манет кутӥм. Со пӧлысь 780 миллионзэ федерал коньдэтысь, нош 1,44 миллионзэ – улосвыл коньдэтысь. Азьвыл аръёсын ӵошатоно ке, туэ Удмуртия сюресъёсты тупатъяны кык поллы пала тросгес уксё быдтӥз. Со туж кулэ вал! Александр Бречалов, Удмуртилэн тӧроезЙӧскалык ӵектослы луыса, 109 объектъёсысь сюрес шобретэз выльдӥзы, нош кыказ, векчи кӧльыен шобыртэмъёсыз вылэ, асфальт вӧлдӥзы. Оглом 139,598 иськем сюресъёс лэсьтӥзы. Соос пӧлын: 12 улосвыл сюресъёс (64,298 иськем), Ижкарын укмыс объектъёс (5,94 иськем), Сарапулын – куинь (4,42 иськем), Можгаын – ньыль (4,08 иськем), Воткаын – 11 (6,49 иськем). Удмуртиын 2021-тӥ ар Гуртлэн ареныз ялэмын, соин валче йӧскалык ӵектос улсын ёросъёсысь но сюресъёсты но тупатъязы, соос пӧлын гуртъёсысь но черкогуртъёсысь урамъёсты но. Оглом 72 объектэз выльдӥзы (54,299 иськем). Соос пӧлын: Можга ёросысь вить объектъёс (2,695 иськем), Якшур-Бӧдья ёросысь – ньыль (3,410 иськем), Пичи Пурга ёросысь – куинь (2,141 иськем), Вотка ёросысь – сизьым (1,135 иськем), Камбарка ёросысь – кык (0,904 иськем), Вавож ёросысь – одӥг (1 иськем), Эгра ёросысь – 14 (7,960 иськем), Сьӧлта ёросысь – одӥг (1,667 иськем), Шаркан ёросысь – кык (2,085 иськем), Ува ёросысь – тямыс (4,250 иськем), Дэри ёросысь – 25 (27,052 иськем). Сюресъёсты сяна, Удмуртиын 34 иськем тротуаръёсты но тупатъязы. Машина сюрес вожъёсын лапег бордюръёс пуктылӥзы, Ижкарын ляб адӟисьёслы тактильной плиткаос тыризы. Пусъём, йӧскалык ӵектослэн ужпумез – 2030-тӥ арозь улосвылъёсын ӟеч сюресъёслэсь лыдзэс 60 процентозь вуттон. Элькунамы со лыдпус туннэ нуналлы 48,9 процент луэ. Со сяна, кар агломерациосысь 85 процентсэ сюресъёсты ӟечлыко карыны кулэ. Ижкар агломерациын али 73 процентэз гинэ сюресъёс куронъёслы тупало.  Тегъёс: Ижкар Удмуртия сюресъёс гуртсюресъёс  